### Beslutningstema

Orientering vedrørende forekomsten af biomasser i Tønder Kommune.

### Historik

Ved godkendelsen af "Vores Klimahandleplan" den 26. april 2023 blev indsats omkring udnyttelse af 90 procent kvæg- og svinegylle til biogasproduktion godkendt.

Den 28. februar 2023 modtog Tønder Kommune ansøgning om etablering af et biogasanlæg ved [adresse].

Den 31. januar 2024 modtog Tønder Kommune ansøgning om etablering af et biogasanlæg ved [adresse].

Den 15. maj 2024 modtog Tønder Kommune ansøgning om etablering af et biogas- og pyrolyseanlæg ved [adresse].

Storde Biogas har anmodet om at udvide produktionen fra 200.000 tons/år til 600.000 tons/år.

### Sagsfremstilling

Vedhæftet findes notat vedrørende forekomsten af flydende biomasse fra husdyrbrug, der er tilgængelig inden for Tønder Kommunes kommunegrænse, jf. bilag.

Mængden af flydende biomasse fra henholdsvis kvæg og svin blev i forbindelse med udarbejdelsen af "Vores Klimahandleplan", jf. Danmarks Statistik, opgjort til følgende:

* 1.500.000 ton kvæggylle pr. år
* 500.000 ton svinegylle pr. år

Der udnyttes i dag ca. 1.060.000 ton gylle pr. år (efter en eventuel udvidelse af Storde Biogas).

De ansøgte projekter, henholdsvis Nature Energy Løgumkloster A/S og Nature Energy Agerskov A/S anvender hver ca. 550.000 ton gylle pr. år, fordelt på kvæg og svin.

Jf. Projektansøgningen fra Energiparken Agri Energy Syd ApS forventer selskabet at anvende mellem 100.000 og 300.000 ton gylle pr. år.

Et biogasanlæg afhenter biomasser på tværs af kommunegrænser. Gyllen afhentes forholdsvis lokalt inden for en radius af ca. 25 kilometer fra anlægget. Resten af biomasserne kan forventes transporteret over længere strækninger.

Hvis anlægget afhenter biomasser inden for en radius af 25 kilometer fra anlægget, åbner det op for gylle fra henholdsvis Aabenraa kommune, Haderslev Kommune, Esbjerg Kommune, Vejen Kommune og den sydligste del af Kolding Kommune.

Disse biomasser er ikke kortlagt i nærværende notat.

Med en eventuel realisering af alle ansøgte projekter vil behovet for flydende biomasse/gylle nå op mellem 2.260.000 ton og 2.460.000 ton pr. år.

Det har ikke været muligt at få leveret data for mængder af den grænseoverskridende transport af biomasser. Dog oplyser fødevarestyrelsen, at det alene for gylle til udbringning på arealer er lovligt at transportere det hen over grænsen. Hvis det er til egne/lejede jorde så uden forarbejdning, men hvis det er til andres jorde så skal det være hygiejniseret forinden. Transport af gylle til biogasproduktion over grænsen er ikke muligt for nuværende.

Der er også rettet henvendelse til SEGES, som endnu ikke er vendt tilbage med tal for biomassen i det sydlige [adresse], som de er ved at undersøge.

### Indstilling Fagchefen for Plan og Udvikling indstiller

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning, idet der følges op på henvendelsen til SEGES.